Diari Oficial de la Generalitat Valenciana


Sumari del DOGV 7518, del 05-05-2015 (2015/3923)

RESOLUCIÓ de 28 d'abril de 2015, de la presidenta de CulturArts Generalitat, per la qual s'aproven les bases i es convoca la concessió d'ajudes de foment de les arts escèniques per als sectors teatral i circense durant el període de novembre de 2014 a desembre de 2015.
-----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7518

Data del DOGV
:   05-05-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/3923


Data del document
:   28-04-2015

Organisme emissor
:   Culturarts Generalitat

Tipus de document
:   Resolució

Anàlisi jurídica

 Descriptors 

:   * Culturarts Generalitat
    * ajuda pública

RESOLUCIÓ de 28 d'abril de 2015, de la presidenta de CulturArts Generalitat, per la qual s'aproven les bases i es convoca la concessió d'ajudes de foment de les arts escèniques per als sectors teatral i circense durant el període de novembre de 2014 a desembre de 2015. [2015/3923]  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, modificat per Llei Orgànica 1/2006, de 10 d'abril, establix en l'article 49.1.4t la competència exclusiva de la Generalitat en matèria de cultura.  
El Decret 9/2014, de 12 de juny, del president de la Generalitat, pel qual es determinen les conselleries en què s'organitza l'Administració de la Generalitat, assigna a la Conselleria d'Educació, Cultura i Esport les competències en matèria de promoció cultural.  
El Decret 141/2014, de 5 de setembre, del Consell (DOCV 7355, 08.09.2014), que modifica el Reglament d'organització i funcionament de CulturArts Generalitat, aprovat pel Decret 5/2013, de 4 de gener, atribuïx en l'article 2.2.l a l'ens, entre les seues funcions, la convocatòria i gestió de subvencions, ajudes i incentius de les diferents matèries culturals integrades en CulturArts Generalitat, i conferix en l'article 4.2.j l'atribució de resoldre la concessió dels incentius, ajudes i subvencions a la presidenta de l'entitat, que és la titular de la conselleria que exercix les competències en matèria de cultura.  
De la mateixa manera, la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, en l'article 160.4.b atribuïx la competència per a la convocatòria de subvencions a les persones que exercixen la presidència de les entitats de dret públic, com en el cas de CulturArts Generalitat.  
En conseqüència, CulturArts Generalitat, considerant el foment de les arts escèniques i la promoció de companyies i grups teatrals i de circ, el desenrotllament i promoció de qualsevol tipus d'actuacions, festivals i certàmens, i el suport a la creativitat escènica i la seua difusió, així com també la cooperació amb altres agents i entitats culturals en el sector del teatre i del circ, d'àmbit públic o privat, convoca estes ajudes a fi que contribuïsquen a consolidar el sector teatral i circense en l'àmbit competencial de la Generalitat, per mitjà de la potenciació de la creació de literatura escènica, les ajudes a la producció i a les gires de les empreses de teatre i circ, als projectes emergents de producció escènica, a la programació en sales d'exhibició, a les entitats sense ànim de lucre, a la formació, investigació i edició, i, finalment, les ajudes per a la realització de festivals i mostres.  
Esta resolució de convocatòria incorpora una sèrie de novetats seleccionades d'entre les propostes que contenen les actes de la comissió tècnica avaluadora actuant en 2014, que han sigut confrontades amb els suggeriments dels diversos col·lectius del sector del teatre i del circ, dins d'un procés regenerador de la necessària col·laboració, i que, en essència, milloren la concurrència i la transparència i faciliten la gestió de la justificació de les ajudes a fi de la millora eficient dels recursos econòmics que s'hi destinen.  
Les ajudes a la creació de literatura escènica, nova denominació, es convoquen diferenciant autors inèdits, autors amb obra publicada o estrenada i autors consolidats.  
La modalitat de producció i/o gira es desplega en dos modalitats independents, i es manté la proporcionalitat en l'atribució econòmica a estes. En la modalitat de producció, l'ajuda es limitarà a un sol muntatge, així com també en la de projectes emergents de producció. Quant a la modalitat de gires, per a un màxim de tres muntatges estrenats després de l'1 de gener de 2012, també les podran sol·licitar les companyies emergents.  
Quant a les excepcions al criteri general d'una sol·licitud per modalitat i per peticionari, atés el desdoblament de la modalitat de producció i/o gira i que el calendari ja està mol avançat, de manera transitòria i per a no perjudicar les expectatives del sector, es permetrà com a novetat compatibilitzar l'ajuda a la programació en sales d'exhibició amb les ajudes a la modalitat de producció i a la modalitat de gira, ara independents. De la mateixa manera, podran compatibilitzar-se les ajudes a la producció o a projectes emergents de producció amb les ajudes de gira.  
Per tot això, de conformitat amb el que es disposa en la Llei 38/2003, de 17 de novembre, General de Subvencions, en el seu reglament de desplegament, aprovat pel Reial Decret 887/2006, de 21 de juliol; en la disposició transitòria octava de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions; en el Decret 9/2014, de 12 de juny, del president de la Generalitat, i en el Decret 141/2014, de 5 de setembre, del Consell (DOCV 7355, 08.09.2014), que modifica el Reglament d'organització i funcionament de CulturArts Generalitat, aprovat pel Decret 5/2013, de 4 de gener, i fent ús de les atribucions que em conferix l'article 4.2.j del mencionat Decret 141/2014, de 5 de setembre, resolc:  
  
  
Primer  
Convocar la concessió d'ajudes, en règim de concurrència competitiva, per a incentivar l'activitat dels sectors teatral i circense en l'àmbit competencial de la Generalitat durant el període en què s'han realitzat o es realitzaran les activitats objecte de subvenció, període de novembre de 2014 a desembre de 2015, ambdós inclosos, i aprovar les bases i els annexos pels qual es regirà esta convocatòria.  
  
Segon  
La Llei de Pressupostos de la Generalitat per a 2015 conté en el programa 9205, inclosa en el capítol IV de CulturArts Generalitat, la línia de subvenció T6422000, «Foment de les arts escèniques», destinada a l'esmentada finalitat, per un import global màxim d'1.276.940 euros, dels quals 1.066.940 euros es destinaran a esta convocatòria d'ajudes per als sectors teatral i circense.  
Així mateix, el mencionat import podrà ser minorat quan, en el marc de les polítiques d'estabilitat pressupostària i sostenibilitat financera, s'adopten mesures de no-disponibilitat que afecten els crèdits de la línia de subvenció que el finança.  
  
Tercer  
1. Conformement al Decret 147/2007, de 7 de setembre, del Consell, i d'acord amb el Reglament general d'exempció per categories (RGEC II): Reglament (UE) núm. 651/2014, de la Comissió, de 17 de juny (DOUE L187, 26.06.2014), pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat, este règim d'ajudes es troba exempt de ser notificat a la Comissió Europea i és compatible amb el mercat interior, d'acord amb l'article 107, apartat 3 del Tractat, perquè complix tots els requisits de l'article 53 i del capítol I de l'esmentat Reglament 651/2014.  
D'acord amb el dit reglament, este règim d'ajudes dóna suport a productes culturals tal com figura en les bases 2 i 3 de la convocatòria.  
Estes ajudes no es poden aplicar a les empreses que estiguen subjectes a una orde de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat interior. Tampoc a les empreses en crisi, tenint en compte la definició de l'article 2.18 del Reglament (UE) núm.651/2014, de la Comissió, de 17 de juny.  
2. La modalitat d'ajudes a la formació, investigació i edició s'acullen al règim de minimis establit en el Reglament (UE) número 1407/2013, de la Comissió, de 18 de desembre de 2013 (DOUE L 352, 24.12.2013), relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis. Per això, esta convocatòria no necessita ser notificada a la Comissió Europea, ja que no reunix tots els requisits de l'article 107.1 del Tractat de Funcionament de la Unió Europea i el seu import no suposa un falsejament de la competència que afecte els intercanvis comercials entre estats membres.  
  
Esta resolució no podrà aplicar-se a les empreses que operen en els sectors determinats en el punt 1 de l'article 1r del Reglament UE núm. 1407/2013, de la Comissió, de 18 de desembre de 2013 (DOUE L 352, 24.12.2013), relatiu a l'aplicació dels articles 107 i 108 del Tractat de les ajudes de minimis. En cap cas estes ajudes podran superar l'import màxim total per beneficiari de 200.000 euros durant un període de tres exercicis fiscals, ni individualment ni com a resultat de l'acumulació amb altres ajudes de minimis concedides al mateix beneficiari, d'acord amb el que establix el Reglament (UE) número 1407/2013 de la Comissió. El centre gestor haurà d'haver comprovat que no se supera el límit mencionat.  
A l'efecte del control de les ajudes concedides a l'empara del reglament de minimis, CulturArts Generalitat mantindrà un registre detallat d'esta i de totes les altres subvencions que s'acullen a la regla de minimis durant un període de deu exercicis fiscals des de la concessió.  
  
De la mateixa manera, CulturArts Generalitat, amb la sol·licitud prèvia per escrit, haurà de facilitar a la Comissió Europea tota la informació que es considere necessària per a determinar si s'han complit les condicions del Reglament (UE) número 1407/2013, de la Comissió, de 18 de desembre de 2013, i, especialment, per a determinar l'import total de les ajudes de minimis rebudes per una empresa.  
  
Quart  
Segons el que establixen el Decret 198/2004, d'1 d'octubre, del Consell, pel qual s'adequa la composició de la Comissió Delegada del Consell per a Assumptes Econòmics i es regula el seu funcionament, i el Decret 80/2011, d'1 de juliol, del Consell, que modifica la denominació i composició de l'esmentada comissió, esta convocatòria no necessita el seu pronunciament, ja que no té una especial incidència pressupostària i econòmica.  
  
Quint  
Esta resolució produirà efectes des de l'endemà de ser publicada en el Diari Oficial de la Comunitat Valenciana.  
  
De conformitat amb el que es disposa en els articles 107, 116, 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en els articles 10, 14 i 46 de la Llei 29/1998, reguladora de la jurisdicció contenciosa administrativa, contra este acte, que posa fi a la via administrativa, es podrà recórrer potestativament en reposició, o bé serà possible plantejar directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant de la presidenta de CulturArts Generalitat en el termini d'un mes a comptar de l'endemà de publicar-se.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini dos mesos a comptar de l'endemà de publicar-se o a partir de l'endemà de la notificació de la resolució expressa del recurs de reposició.  
  
  
València, 28 d'abril de 2015.- La presidenta de CulturArts Generalitat: María José Catalá Verdet.  
  
  
ANNEX I  
Bases reguladores de la convocatòria pública per a la concessió d'ajudes de foment de les arts escèniques per als sectors teatral i circense durant el període en què s'han realitzat o es realitzaran les activitats objecte de subvenció, període de novembre de 2014 a desembre de 2015, ambdós inclosos.  
  
CAPÍTOL I  
Disposicions comunes de caràcter general  
  
Primera. Objecte d'estes ajudes  
L'objecte de les presents ajudes és contribuir al manteniment i consolidació del teatre i circ de caràcter professional en l'àmbit competencial de la Generalitat, a través de la potenciació de les diferents activitats que es desenrotllen en estos sectors, amb el fi últim que la ciutadania puga disposar d'una oferta diversificada i de qualitat durant el període en què s'han realitzat o es realitzaran les activitats objecte de subvenció, període de novembre de 2014 a desembre de 2015, ambdós inclosos.  
  
  
Segona. Modalitats, quantia i règim de les ajudes  
1. La present convocatòria comprén les modalitats d'ajuda següents:  
  
a) Ajudes a la creació de literatura escènica.  
b) Ajudes a la producció de teatre o circ per a un muntatge concret.  
  
c) Ajudes a gires.  
d) Ajudes a projectes emergents de producció escènica per a un muntatge concret.  
e) Ajudes a la programació en sales d'exhibició.  
f) Ajudes a entitats sense ànim de lucre.  
g) Ajudes a la formació, investigació i edició.  
h) Ajudes per a la realització de festivals i mostres.  
2. L'import global màxim d'estes ajudes és d'1.066.940 euros, el qual es distribuirà entre les modalitats, a les qual s'assignaran les quantitats següents:  
a) Per a la modalitat de creació de literatura escènica, 12.000 euros.  
  
b) Per a la modalitat de producció de teatre o circ, 362.627 euros. La distribució de l'import global convocat entre la submodalitat teatre i la submodalitat circ serà proporcional al nombre de projectes presentats en cada submodalitat que s'ajusten als requisits de la convocatòria.  
  
c) Per a la modalitat de gires, 186.313 euros. La distribució de l'import global convocat entre la submodalitat teatre i la submodalitat circ serà proporcional al nombre de projectes presentats en cada submodalitat que s'ajusten als requisits de la convocatòria.  
d) Per a la modalitat de projectes emergents de producció, 35.000 euros.  
e) Per a la modalitat de programació en sales d'exhibició, 300.000 euros.  
f) Per a la modalitat d'entitats sense ànim de lucre, 43.000 euros.  
g) Per a la modalitat de formació, investigació i edició, 10.000 euros.  
h) Per a la modalitat de realització de festivals i mostres, 118.000 euros.  
En cas que hi haja economies en algun dels epígrafs precedents, les quantitats no disposades de qualsevol de les modalitats que s'hi assenyalen podran aplicar-se, si és necessari, a les modalitats que resulten deficitàries, sense que se supere en cap cas globalment la quantitat d'1.066.940 euros.  
3. Dins dels límits pressupostaris i d'acord amb els criteris que establixen les bases, les presents ajudes es destinaran a sufragar els gastos corrents generats per les activitats objecte del projecte. Les ajudes no podran destinar-se a inversions ni a adquisicions patrimonials.  
  
4. El procediment de concessió d'estes ajudes es tramitarà en règim de concurrència competitiva, d'acord amb els criteris de valoració fixats en les presents bases per a cada modalitat d'ajuda.  
5. L'import de les ajudes regulades en la present convocatòria en cap cas podrà ser de tal quantia que, aïlladament o en concurrència amb altres subvencions, ajudes, ingressos o altres recursos, supere el cost de l'activitat subvencionada.  
6. Esta convocatòria estarà regida per les presents bases i per la resolució que les aprova, i en allò que no hi prevegen s'aplicarà la Llei 38/2003, General de Subvencions; el seu reglament, aprovat pel Reial Decret 887/2006, i el text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell.  
  
Tercera. Beneficiaris  
1. Dins dels límits pressupostaris i d'acord amb les condicions i els criteris que establixen estes bases, podran ser beneficiaris d'estes ajudes les persones físiques i jurídiques establides en un estat membre de la Unió Europea o del Espai Econòmic Europeu que duguen a terme activitats teatrals i circenses professionals, que complisquen els requisits específics que s'assenyalen per a cada modalitat d'ajuda i que realitzen les actuacions previstes en cada cas durant el període de novembre de 2014 a desembre de 2015, ambdós inclosos, en l'àmbit competencial de la Generalitat.  
2. Així mateix, podran accedir a la condició de beneficiari les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat que, inclús sense tindre personalitat jurídica, puguen dur a terme els projectes, activitats o comportaments, o es troben en la situació que motiva la concessió de la subvenció.  
Quan es tracte d'agrupacions de persones físiques o jurídiques, públiques o privades sense personalitat, hauran de fer-se constar expressament en la sol·licitud els compromisos d'execució assumits per cada membre de l'agrupació, així com l'import de subvenció a aplicar per cada un d'ells, que tindran igualment la consideració de beneficiaris. En tot cas, haurà de nomenar-se un representant únic de l'agrupació, amb poders suficients per a complir les obligacions que, com a beneficiari, corresponen a l'agrupació. No podrà dissoldre's l'agrupació fins que haja transcorregut el termini de prescripció previst en els articles 39 i 65 de la Llei 38/2003, General de Subvencions.  
  
3. No podran obtindre la condició de beneficiari les persones o entitats que incórreguen en les prohibicions recollides en els apartats 2 i 3 de l'article 13 de la Llei 38/2003, de 17 de novembre, General de Subvencions (BOE 18.11.2003). La justificació de no estar incursos en les dites prohibicions es realitzarà per mitjà de la declaració responsable inclosa en l'apartat E del model de sol·licitud.  
4. Igualment, podran ser beneficiaris d'estes ajudes les xicotetes i mitjanes empreses (pimes). Seran considerades pimes aquelles que complisquen la definició que establix l'annex I del Reglament CE núm. 800/2008, de la Comissió, de 6 d'agost de 2008 (DOUE L 214/38, de 09.08.2008).  
  
Quarta. Presentació de sol·licituds. Requisits generals  
1. El termini de presentació de les sol·licituds serà de vint dies naturals a comptar de l'endemà de la publicació d'esta resolució en el Diari Oficial de la Comunitat Valenciana.  
2. Les sol·licituds, dirigides a CulturArts Generalitat, podran presentar-se en la seu d'esta entitat a la plaça de Viriat, s/n, 46865 València; en la Conselleria d'Educació, Cultura i Esport, av. de Campanar, 32, 46730 València, i en les direccions territorials d'Educació, Cultura i Esport d'Alacant (c/ Carratalà, núm. 47, 03979 Alacant), Castelló de la Plana (av. del Mar, núm. 23, 12438 Castelló de la Plana) i València (c/ Gregori Gea, núm. 14, 46098 València). Igualment, utilitzant qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, justificant la data d'imposició de l'enviament en l'oficina de correus, presentant la sol·licitud en un sobre obert perquè en la capçalera del document es faça constar el nom de l'oficina, la data i el lloc d'admissió o presentació en el registre i comunicant l'enviament de la sol·licitud per mitjà d'un fax (al núm. 272121 208) o un telegrama en el mateix dia, només als efectes organitzatius.  
  
Així mateix, es podrà realitzar la presentació i registre de la sol·licitud per mitjans electrònics i sol·licitar que les comunicacions i notificacions es facen per la dita via. Estos tràmits tindran plena validesa, d'acord amb les condicions i els requisits previstos en la Llei 11/2007, de 22 de juny, d'Accés Electrònic dels Ciutadans als Servicis Públics, així com en el Decret 18/2004, de 13 de febrer, del Consell, de creació del registre telemàtic de la Generalitat i regulació de les notificacions telemàtiques de la Generalitat. A fi de complir els requisits de seguretat establits, la designació de l'adreça o bústia de correu electrònic, a l'efecte de la pràctica de notificacions a l'interessat, s'haurà de correspondre amb la proporcionada per la Generalitat amb domini cv.gva.es.  
  
Es requerirà per a sol·licitar este tipus d'ajudes per via telemàtica, en cas que l'empresa sol·licitant siga una persona física, un certificat de firma electrònica de ciutadà emés per l'Institut Valencià de Finances, http://www.accv.es/ciudadanos. En los altres casos, un certificat de firma electrònica d'entitat emés igualment per l'Institut Valencià de Finances, http://www.accv.es/empresas.  
La tramitació telemàtica pot realitzar-se a través del PROP en l'URL següent: https://sede.gva.es.  
Els documents complementaris de la sol·licitud poden ser aportats de forma telemàtica. En este cas només s'acceptaran en format PDF i hauran d'estar firmats per mitjà de la plataforma de firma en línia de l'Institut Valencià de Finances: http://www.accv.es/ciudadanos/firma-on-line-pdf.  
3. Les sol·licituds hauran d'omplir-se segons el model de sol·licitud d'ajudes als sectors del teatre i el circ, que s'adjunta com a annex II, i especificaran la modalitat d'incentiu que se sol·licita i el seu import (apartat C del model de sol·licitud), que no podrà superar en cap cas la dotació unitària màxima establida per a cada modalitat en la present convocatòria. No seran admeses aquelles sol·licituds l'import de les quals siga superior a les dotacions unitàries màximes establides en cada modalitat, per ser considerats els dits projectes inviables econòmicament.  
4. Només s'admetrà una sol·licitud per modalitat i per peticionari. En cas que se sol·licite més d'una ajuda, ja siga de la mateixa modalitat o d'una altra de diferent, cap de les sol·licituds seran admeses. Les excepcions previstes són les següents:  
- Els sol·licitants d'ajudes a la programació en sales d'exhibició podran sol·licitar, a més, una ajuda de producció i una ajuda a gires.  
  
- Els sol·licitants d'ajudes a l'edició podran sol·licitar, a més, una sola ajuda en qualsevol altra modalitat.  
- Els sol·licitants d'ajudes a la producció podran demanar també ajudes a gires.  
- Els sol·licitants d'ajudes a projectes emergents de producció podran optar també ajudes a gires.  
5. La sol·licitud contindrà, a més, els punts següents:  
5.1. Declaració responsable del sol·licitant amb la relació i import de totes les subvencions, ajudes, ingressos o recursos que s'hagen sol·licitat o concedit o estiguen pendents de percepció per altres administracions o institucions públiques i privades per a la mateixa finalitat, amb la justificació documental de la seua quantia (apartat D del model de sol·licitud), als efectes del que preveu l'article 14 de la Llei 38/2003, General de Subvencions.  
5.2. Declaració responsable d'ajudes de minimis (apartat D del model de sol·licitud), únicament per a la modalitat de formació, investigació i edició.  
5.3. Declaració responsable de no concórrer en cap de les prohibicions per a obtindre la condició de beneficiari especificades en el punt 2 de l'article 13 de la Llei 38/2003, de 17 de novembre, General de Subvencions (apartat E del model de sol·licitud).  
5.4. Declaració responsable de compliment de la normativa sobre integració laboral de persones amb discapacitat, o, si és el cas, l'exempció de la dita obligació, d'acord amb el que disposen l'article 7 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat (DOGV 4479, 11.04.2003), i el Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per a el foment de l'ocupació de les persones amb discapacitat (apartat E del model de sol·licitud).  
6. Documentació  
6.1. Les sol·licituds hauran d'acompanyar-se de la següent documentació (apartat F del model de sol·licitud), que haurà de subscriure el sol·licitant (original o còpia compulsada):  
a) Documentació acreditativa de la personalitat jurídica i capacitat d'obrar del sol·licitant i, si és el cas, de poder suficient per a actuar en nom seu i representació.  
Si el sol·licitant és una persona jurídica, haurà d'aportar una escriptura o un document públic de constitució i els estatuts de l'entitat inscrits en el registre oficial corresponent, una fotocòpia del CIF i la documentació que acredite la representació que exercix el firmant de la sol·licitud (document públic o certificat de l'acord adoptat per l'òrgan de govern que corresponga en què s'aprova sol·licitar esta ajuda i es faculta el representant per a subscriure la petició).  
D'acord amb el que preveu l'article 5 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, en l'apartat G del model de sol·licitud s'inclou la possibilitat que els sol·licitants autoritzen expressament CulturArts Generalitat per a obtindre directament les dades d'identificació personal.  
b) En cas d'ajuntaments, altres entitats locals o els seus organismes públics:  
- Certificat de l'acord adoptat per l'òrgan de govern de la corporació local en què s'aprova sol·licitar esta ajuda i es faculta el seu representant per a subscriure la petició.  
- En el cas d'organismes públics, certificat de l'acte o acord adoptat per l'òrgan competent de l'ajuntament de què depén pel qual s'autoritza l'entitat pública a participar en esta convocatòria, expedit pel secretari o la secretària de la corporació local.  
- Declaració responsable de trobar-se al corrent en el compliment de les obligacions tributàries, estatals i autonòmiques, i davant de la Seguretat Social, en els termes que preveuen els articles 18 i 19 del Reial Decret 887/2006, de 21 de juliol, pel qual s'aprova el reglament de la Llei 38/2003, de 17 de novembre, General de Subvencions.  
  
c) Dades bancàries on es desitja rebre l'import de l'ajuda en cas de ser concedida, omplint el model de domiciliació bancària que s'adjunta com a annex III a la present convocatòria.  
d) Documents específics de cada modalitat d'ajuda que figuren en els capítols següents d'estes bases. Tota la documentació serà subscrita pel sol·licitant. Els pressupostos de les modalitats d'ajudes a la producció, a gires, a projectes emergents, a programació en sales d'exhibició, a entitats sense ànim de lucre, a formació, investigació i edició, i a festivals i mostres es presentaran necessàriament omplint els models de fitxa pressupostària que facilitarà CulturArts Generalitat a través de la pàgina web www.culturartsgeneralitat.es i disponible en les seues dependències.  
6.2. D'acord amb el que preveu l'article 5 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, en l'apartat G del model de sol·licitud s'inclou la possibilitat que els sol·licitants autoritzen expressament CulturArts Generalitat per a obtindre directament l'acreditació del compliment de les obligacions tributàries i davant de la Seguretat Social. No obstant això, si els sol·licitants deneguen este consentiment, hauran d'aportar la documentació següent:  
  
- Certificat positiu de l'Agència Estatal d'Administració Tributària que acredite que el sol·licitant es troba al corrent en les seues obligacions amb esta.  
- Certificat de la Tresoreria de la Seguretat Social que acredite que el sol·licitant es troba al corrent en les seues obligacions amb la Seguretat Social  
- Certificat de les direccions territorials de la Conselleria d'Hisenda i Administració Pública de la Generalitat que acredite que el sol·licitant no té deutes de naturalesa tributària amb la Generalitat.  
De la mateixa manera, en l'apartat G del model de sol·licitud s'inclou la possibilitat que s'autoritze expressament CulturArts Generalitat per a obtindre directament els documents següents:  
- Alta en l'Impost d'Activitats Econòmiques en l'epígraf corresponent a l'activitat per a la qual se sol·licita la subvenció (excepte els sol·licitants d'ajudes a la creació de literatura escènica), així com l'últim rebut d'este.  
No obstant això, el sol·licitant podrà denegar expressament el consentiment, i en este cas haurà d'aportar els certificats que acrediten estes circumstàncies o, si és el cas, una declaració jurada de trobar-se exempt del pagament del dit impost.  
6.3. Si la sol·licitud no inclou totes les dades exigides o hi falta documentació, s'instarà l'interessat perquè en el termini de deu dies hàbils esmene estos defectes, amb l'advertència que en cas contrari es considerarà que desistix de la seua petició, prèvia resolució dictada en els termes que preveu l'article 42, tal com establix l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. La documentació que haja de ser esmenada haurà de presentar-se preferentment en la seu de CulturArts Generalitat. En el cas de presentar-se per qualsevol altre mitjà o lloc previst en la Llei 30/1992, podrà comunicar-se a esta, per mitjà d'un fax (al número 815 896 125) o un telegrama, el mateix dia de la presentació, als mers efectes organitzatius.  
  
6.4. En tot cas l'òrgan instructor podrà requerir als sol·licitants que proporcionen qualsevol informació aclaridora que resulte necessària per a la gestió de la seua sol·licitud.  
  
Quinta. Instrucció del procediment de concessió de les ajudes. Comissió tècnica avaluadora  
1. L'òrgan competent per a l'ordenació i instrucció del procediment de concessió de les ajudes és el director general de CulturArts Generalitat.  
2. L'òrgan instructor, una vegada completats els expedients i realitzades les activitats d'instrucció pertinents, els traslladarà a la comissió indicada en l'apartat següent.  
3. Per a l'avaluació dels projectes presentats pels sol·licitants, es constituirà una comissió tècnica avaluadora, d'acord amb el que preveu l'article 22 de la Llei General de Subvencions, que adaptarà el seu funcionament a les regles generals que s'apliquen als òrgans col·legiats establides en els articles 22 i següents de la Llei 30/1992, i que estarà presidida pel director general de CulturArts Generalitat, o persona en qui delegue, i integrada, en qualitat de vocals, pel cap del Servici d'Ajudes de CulturArts Generalitat i per sis tècnics de les administracions públiques, quatre d'ells de reconegut prestigi en el sector del teatre i el circ, i tots nomenats per l'òrgan competent. Actuarà com a secretari, amb veu però sense vot, un tècnic o administratiu de CulturArts Generalitat, igualment nomenat per l'òrgan competent.  
  
4. La comissió tècnica avaluadora podrà demanar als interessats totes les dades i acreditacions que considere necessàries per a la deguda qualificació dels projectes.  
5. L'esmentada comissió avaluarà les sol·licituds d'acord amb els criteris d'avaluació establits en les presents bases per a cada modalitat d'ajuda, i emetrà un informe en què es concrete el resultat de l'avaluació efectuada. El dit informe expressarà succintament els motius pels quals ha procedit a la valoració i ponderació de les sol·licituds, i, basant-se en això, establirà una prelació per orde de major a menor puntuació que contindrà la proposta de quantia de les ajudes de conformitat amb els límits establits en la base segona, onze, dèsset, vint-i-una, vint-i-cinc, vint-i-nou, trenta-quatre, trenta-huit i quaranta-tres.  
  
6. L'òrgan instructor, a la vista dels expedients i de l'informe de la comissió tècnica avaluadora, emetrà, al seu torn, un informe on conste que, de la informació que es troba en el seu poder, els proposats com a beneficiaris complixen tots els requisits necessaris exigits per a eixa condició, i formularà, com a conseqüència, una proposta de resolució provisional, degudament motivada, que serà notificada fefaentment als interessats, amb trasllat per un termini de deu dies per a al·legacions, si és el cas, tràmit del qual es prescindirà quan no figuren en el procediment ni siguen tinguts en compte altres fets ni altres al·legacions i proves que les adduïdes pels interessats. En este cas, la proposta de resolució formulada tindrà el caràcter de definitiva i s'elevarà a la presidenta de CulturArts Generalitat, òrgan competent per a resoldre l'adjudicació de les ajudes. Per a la determinació de la quantia de l'ajuda que es puga concedir als projectes seleccionats, es tindran en compte el crèdit pressupostari existent i el resultat de l'avaluació efectuada.  
  
  
Sexta. Resolució de la convocatòria. Publicació. Terminis  
1. L'òrgan instructor elevarà la proposta de resolució definitiva a la presidenta de CulturArts Generalitat, que resoldrà l'adjudicació de les ajudes convocades i en disposarà la publicació en el Diari Oficial de la Comunitat Valenciana dins del termini màxim de sis mesos des de la publicació de la convocatòria. La publicació de la resolució en el Diari Oficial de la Comunitat Valenciana tindrà, així mateix, els efectes de publicitat establits per a les subvencions en l'article 18 de la Llei General de Subvencions. La resolució de la convocatòria es publicarà, igualment, només als efectes divulgatius, en la pàgina web www.culturartsgeneralitat.es de CulturArts Generalitat.  
2. Si la convocatòria no es resol en el termini establit anteriorment, es consideraran desestimades totes les sol·licituds, sense perjuí de l'obligació de resoldre que competix a l'administració actuant, de conformitat amb el que s'assenyalat en l'article 42 de la Llei 30/1992.  
3. Es complirà el que disposen l'article 8 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat, i l'article 6 del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per a el foment de l'ocupació de les persones amb discapacitat.  
  
Sèptima. Obligacions dels beneficiaris  
1. Comunicar per escrit l'acceptació de l'ajuda a CulturArts Generalitat, segons el model d'acceptació que s'adjunta com a annex IV, en un termini no superior als quinze dies naturals següents des de la publicació de la resolució de concessió de les ajudes en el Diari Oficial de la Comunitat Valenciana. Els beneficiaris d'una ajuda a la creació de literatura escènica aportaran, junt amb l'acceptació, el document de cessió de drets de propietat intel·lectual que s'adjunta com a annex V a la present convocatòria. Transcorregut el termini sense rebre's l'acceptació expressa, es considerarà que el beneficiari renuncia a esta ajuda i perdrà el dret a rebre-la.  
2. Realitzar l'activitat que fonamenta la concessió de la subvenció d'acord amb el programa presentat durant el període de novembre de 2014 a desembre de 2015, ambdós inclosos, i justificar-ne la realització en el termini establit a este efecte.  
3. Qualsevol canvi que es produïsca de caràcter substancial haurà de ser comunicat prèviament a CulturArts Generalitat i autoritzat per la presidenta de l'entitat, amb un informe previ de la comissió avaluadora, la qual podrà modificar l'ajuda concedida. La realització de canvis sense la comunicació prèvia i l'autorització subsegüent, podrà determinar la revocació de la subvenció, amb l'obligació de la devolució de l'ajuda rebuda.  
4. En cas de realitzar-se l'activitat en un moment posterior a la notificació de la concessió de l'ajuda, cal fer constar en tota publicació, fullet, programa, publicitat, etc., en qualsevol mitjà o suport que es realitze, inclosos els suports electrònics i digitals, la documentació acreditativa del patrocini per CulturArts Generalitat. A este efecte s'inseriran en un lloc preferent i destacat els logotips de CulturArts Generalitat, d'acord amb les normes d'identitat corporativa d'esta institució. Els logotips estaran disponibles en la pàgina web www.culturartsgeneralitat.es.  
5. Justificar el compliment dels requisits i les condicions, així com la realització de l'activitat i el compliment de la finalitat, que determinen la concessió o gaudi de la subvenció.  
6. Comunicar l'obtenció d'altres subvencions, ajudes, ingressos o recursos que financen les activitats subvencionades. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
  
7. Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas, així com tots els estats comptables i registres específics que siguen exigits per les bases reguladores de les subvencions, amb la finalitat de garantir l'adequat exercici de les facultats de comprovació i control.  
8. Conservar els documents justificatius de l'aplicació dels fons rebuts, incloent-hi els documents electrònics, mentres puguen ser objecte de les actuacions de comprovació i control.  
9. Procedir al reintegrament dels fons percebuts en els supòsits previstos en l'article 37 de Llei General de Subvencions i en l'article 172 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i en el cas d'incompliment de qualsevol dels requisits i obligacions estipulats en la present convocatòria, així com al pagament dels interessos de demora des del moment del pagament de l'ajuda fins a la data en què s'acorde la procedència del reintegrament.  
10. Les que amb caràcter específic i per a cada modalitat es determinen en els capítols següents, així com les de caràcter general a què fa referència l'article 14 de la Llei General de Subvencions.  
L'incompliment de les anteriors obligacions donarà lloc a l'exigència de les responsabilitats o sancions que corresponga d'acord amb la legislació vigent.  
  
Octava. Justificació i pagament de les ajudes  
1. El pagament d'estes ajudes es farà d'una sola vegada, sempre que l'activitat s'haja realitzat d'acord amb el programa presentat i se'n justifique correctament l'ús en el termini establit a este efecte, de conformitat amb el que s'ha assenyalat en l'article 169 i següents de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions. Una vegada revisada i comprovada la justificació, es procedirà al pagament de la subvenció en els terminis legalment establits.  
2. Tots els documents que servisquen per a justificar esta subvenció estaran subscrits pel beneficiari i hauran de presentar-se en el registre de CulturArts Generalitat fins al dia 31 de desembre de 2015. La falta de justificació en el termini indicat determinarà la pèrdua del dret al cobrament de la subvenció concedida. A partir d'este dia el crèdit pressupostari quedarà anul·lat.  
3. Els beneficiaris d'ajudes a la producció, a gires, a projectes emergents, a la programació en sales d'exhibició, a entitats sense ànim de lucre, a la formació, investigació i edició, i a festivals i mostres, hauran de justificar la subvenció per mitjà de la rendició d'un compte justificatiu del gasto realitzat que inclourà, sota la responsabilitat del declarant, la documentació següent:  
a) Una memòria detallada de l'activitat realitzada i dels resultats obtinguts, que es presentarà necessàriament seguint el model disponible en la pàgina web www.culturartsgeneralitat.es i en les dependències de l'entitat convocant.  
b) Una memòria econòmica justificativa del cost de l'activitat realitzada, que contindrà:  
- El pressupost final amb les desviacions produïdes i el desglossament de cada un dels gastos realitzats. El pressupost final es presentarà necessàriament seguint el model de fitxa pressupostària disponible en la pàgina web www.culturartsgeneralitat.es i en les dependències de l'entitat convocant.  
- La relació detallada i numerada dels gastos corrents aplicables a la subvenció, a la qual s'adjuntaran els justificants dels gastos (original i còpia de nòmines i factures, inclús electròniques) i l'acreditació del pagament corresponent a estos, per un import que serà la suma de la subvenció concedida més la quantitat que es declara com a aportació del sol·licitant (que no podrà ser inferior al 20 % del total de gastos previstos en el projecte). Es presentarà necessàriament seguint el model disponible en la pàgina web www.culturartsgeneralitat.es i en les dependències de l'entitat convocant.  
c) Una relació detallada d'altres ingressos o subvencions que, si és el cas, hagen finançat l'activitat subvencionada amb la indicació de l'import i la procedència.  
d) La publicitat en mitjans de comunicació, fullets i cartells editats, on figuren de forma visible els logotips de CulturArts Generalitat.  
  
4. Els beneficiaris d'ajudes per a la formació i investigació justificaran la subvenció presentant, a més, la documentació següent:  
  
a) En el cas d'ajudes per a la formació que consistisquen en l'assistència a cursos, justificaran la subvenció necessàriament per mitjà de la presentació del justificant del pagament de la matrícula i l'acreditació de l'assistència al curs expedida pel centre on s'haja impartit.  
b) En el cas d'ajudes que tinguen com a finalitat la realització de projectes d'investigació, justificaran la subvenció per mitjà de la presentació d'una memòria de les activitats realitzades i una còpia del projecte d'investigació.  
5. Les ajudes a la creació de literatura escènica es consideraran justificades amb la presentació del text original de l'obra dins del termini màxim establit per a la justificació de les ajudes.  
6. Tota la documentació justificativa haurà de dirigir-se a CulturArts Generalitat i haurà d'estar subscrita pel beneficiari. En cas que els justificants no siguen documents originals, s'acceptaran còpies compulsades pel funcionari habilitat a este efecte.  
7. En el supòsit de coproduccions, les factures i la resta de documents justificatius del gasto podran ser emesos a nom de qualsevol dels coproductors.  
8. Els crèdits pressupostaris afectes a esta convocatòria i disposats i no pagats per falta de justificació o perquè la justificació és insuficient o incorrecta, podran ser anul·lats, i el beneficiari perdrà el dret a percebre la subvenció assignada.  
  
Novena. Gastos subvencionables  
1. La justificació de l'ús de la subvenció concedida es realitzarà acreditant gastos directament relacionats amb l'activitat artística del projecte presentat.  
2. Es consideren gastos subvencionables aquells que de manera indubtable responguen a la naturalesa de l'activitat subvencionada, que es realitzen en el període de novembre de 2014 desembre de 2015, ambdós inclosos, i que hagen sigut efectivament pagats amb anterioritat a la finalització del període de justificació. En cap cas el cost d'adquisició dels gastos subvencionables podrà ser superior al valor de mercat.  
  
3. En cap cas seran gastos subvencionables:  
- L'adquisició de material inventariable i adquisicions patrimonials.  
  
- Els costos indirectes que no corresponguen al període en què efectivament es realitza l'activitat.  
- Els impostos indirectes que siguen susceptibles de recuperació o compensació, així com els impostos personals sobre la renda.  
- Els interessos deutors dels comptes bancaris i els interessos, recàrrecs i sancions administratives o penals.  
4. Podran justificar-se costos indirectes fins a un màxim del 25 % de la subvenció concedida sempre que corresponguen al període en què es realitza l'activitat. En la modalitat de programació en sales d'exhibició, tal com s'indica en la base vint-i-huit, es podran justificar costos indirectes derivats de l'exhibició en un percentatge no superior al 40 %.  
  
5. Podran ser justificats com a costos directes els honoraris d'actors, directors, productors, administradors, etc., per part de persones físiques (empresaris individuals) o membres titulars de l'entitat sol·licitant que retribuïsquen els seus propis servicis a l'activitat subvencionada, fins a un màxim del 20 % de la subvenció concedida, i s'acreditaran amb una memòria que justifique la necessitat del gasto, la seua vinculació amb l'activitat esmentada i la demostració que la seua quantia està d'acord amb els preus del mercat cultural.  
  
Deu. Altres disposicions  
1. Tota alteració de les condicions tingudes en compte per a la concessió de la subvenció, i, en tot cas, l'obtenció concurrent d'altres subvencions, ajudes, ingressos o recursos fora dels casos permesos per les presents bases, podran donar lloc a la modificació de la resolució de concessió. En el supòsit de l'obtenció concurrent d'altres aportacions que siguen compatibles, la modificació només es produirà si la suma de les ajudes supera el cost de l'activitat subvencionada, cas en què es minorarà la quantitat que excedisca el cost final de l'activitat.  
  
2. Estes ajudes són compatibles amb altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals, sense que, en cap cas, aïlladament o en conjunt, superen el cost de l'activitat subvencionada, amb els límits quant a acumulació d'ajudes establits en l'article 5 del Reglament (UE) núm. 1407/2013, de la Comissió, de 18 de desembre de 2013, per a la modalitat de formació, investigació i edició.  
  
3. Per a la resta de modalitats convocades, operarà la regla d'acumulació establida en l'article 8 del Reglament general d'exempció per categories (RGEC II): Reglament (UE) núm. 651/2014, de la Comissió, de 17 de juny (DOUE L187, 26.06.2014).  
4. En cas d'incompliment parcial, la fixació de la quantitat que haja de ser reintegrada es determinarà en aplicació del principi de proporcionalitat.  
5. Serà aplicable quant al règim sancionador la regulació continguda en els articles 173 a 177 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
  
  
CAPÍTOL II  
Ajudes a la creació de literatura escènica  
  
Onze. Finalitat de la concessió, nombre d'ajudes i quantia màxima  
1. Estes ajudes tenen com a finalitat potenciar la creació de literatura escènica d'autors que desenrotllen la seua activitat en l'àmbit competencial de la Generalitat, tant en castellà com en valencià, als efectes de la seua possible producció o posada en escena.  
2. Dins dels límits establits en la base segona.2 per a esta modalitat d'ajudes, els sol·licitants es distribuiran en tres grups, amb la dotació unitària màxima que s'assenyala a continuació per a cada un dels grups:  
  
a) Autoria inèdita o de nova creació, per als quals s'establixen fins a dos ajudes de 1.500 euros.  
b) Autors amb obra publicada o estrenada, per als quals s'establixen fins a dos ajudes de 2.000 euros.  
c) Autors de trajectòria consolidada, per als quals s'establixen fins a dos ajudes de 2.500 euros.  
Dotze. Beneficiaris i requisits  
1. Podran sol·licitar estes ajudes els autors els textos dels quals no hagen sigut presentats en anteriors convocatòries d'ajudes i que desenrotllen la seua activitat en l'àmbit competencial de la Generalitat.  
2. Les obres que es presenten hauran de ser originals i inèdites. No s'admetran projectes d'obres traduïdes, adaptades o refoses, ja siga de novel·la, cine, televisió, ràdio o inclús del mateix teatre.  
  
Tretze. Documentació específica  
A més de la documentació establida per a les sol·licituds en la base quarta, haurà d'aportar-se la següent documentació específica:  
a) El resum del projecte, que es presentarà necessàriament seguint el model disponible en la pàgina web www.culturartsgeneralitat.es i en les dependències de l'entitat convocant, haurà d'incloure:  
- El currículum personal, on conste, si és el cas, la seua trajectòria com a autor dramàtic (si té textos editats o no) i la seua relació amb el món de l'escena (si té textos estrenats o no).  
- Una sinopsi argumental del text, amb l'idioma en què està escrit i qualsevol consideració d'interés sobre la posada en escena.  
  
b) El text complet de creació original es presentarà mecanografiat en DIN A4, a doble espai, en pàgines numerades i sense enquadernar.  
  
  
Catorze. Criteris de valoració  
1. La valoració de les sol·licituds presentades es realitzarà d'acord amb els criteris següents:  
a) El text de creació que es presenta, fins a un màxim de 70 punts.  
  
b) La trajectòria professional del sol·licitant, fins a un màxim de 20 punts.  
c) La utilització del valencià per a la redacció del text, fins a un màxim de 10 punts.  
2. La concessió d'estes ajudes requerirà l'obtenció d'un mínim de 50 punts; si no s'aconseguix esta puntuació, es desestimarà la sol·licitud de subvenció.  
  
Quinze. Cessió voluntària de drets pels beneficiaris  
Els beneficiaris podran cedir voluntàriament, per escrit, a CulturArts Generalitat els drets de reproducció, distribució i comunicació pública dels textos presentats, en règim d'exclusivitat, per a tot l'Estat espanyol i per un període de dos anys, i estos podran ser produïts per CulturArts Generalitat en la seua línia de suport a les dramatúrgies contemporànies, excepte en el cas que hi haja un compromís previ entre l'autor i una editorial o una empresa per a la publicació i/o el muntatge de l'espectacle.  
El document de cessió voluntària s'ajustarà al model que figura com a annex V en la present resolució i s'haurà de presentar junt amb l'acceptació de l'ajuda.  
En cas que tercers decidisquen posar en escena o editar algun dels textos l'autor dels quals haja sigut beneficiari d'una subvenció i haja cedit els drets voluntàriament, haurà de fer constar en tota publicació, fullet, programa, publicitat, etc., en qualsevol mitjà o suport que es realitze, incloent-hi els suports electrònics i digitals, el patrocini de CulturArts Generalitat. A este efecte s'inseriran en un lloc preferent i destacat els logotips de CulturArts Generalitat d'acord amb les seues normes d'identitat corporativa. Els logotips estaran disponibles en la pàgina web www.culturartsgeneralitat.es.  
  
  
CAPÍTOL III  
Ajudes a la producció de teatre o circ per a un muntatge concret  
  
Setze. Finalitat de la concessió i activitat subvencionada  
1. Les ajudes a la producció d'empreses de teatre o circ, amb la intenció de possibilitar una oferta diversificada i de qualitat, tenen com a finalitat el suport a la labor creativa i l'increment qualitatiu dels espectacles escènics en l'àmbit competencial de la Generalitat,  
2. L'activitat objecte de subvenció és l'activitat artística de l'empresa en el període de novembre de 2014 a desembre de 2015, ambdós inclosos, consistent en la producció d'un muntatge, inclosa l'estrena de l'espectacle. Les ajudes es destinaran a sufragar els gastos corrents generats per l'esmentada activitat artística inclosa en el projecte. L'estrena de la producció haurà de realitzar-se en l'exercici 2015.  
  
Dèsset. Beneficiaris i quantia màxima d'estes ajudes  
1. Podran sol·licitar estes ajudes les empreses professionals de teatre o circ que estiguen legalment constituïdes. S'exceptuen d'esta modalitat d'ajudes les associacions i entitats sense ànim de lucre.  
2. Dins dels límits establits en la base segona.2 per a esta modalitat d'ajudes, s'establix una dotació unitària màxima de 25.000 euros.  
  
  
Díhuit. Documentació específica  
A més de la documentació establida per a les sol·licituds en la base quarta, a la sol·licitud d'esta modalitat d'ajuda s'adjuntaran:  
a) Projecte detallat de l'activitat artística que es proposa realitzar en el període de novembre de 2014 a desembre de 2015, ambdós inclosos, per a la qual se sol·licita la subvenció. A fi de facilitar-ne l'avaluació, es presentarà necessàriament un resum del projecte seguint el model disponible en la pàgina web www.culturartsgeneralitat.es i en les dependències de l'entitat convocant, que inclourà:  
- Fitxa artística de la producció que especificarà, inicialment, el títol, autoria del text, adaptació o versió, autoria de la música, tipus de públic, idioma de la producció, els possibles intèrprets, el lloc i la data d'estrena, els equips de personal tècnic i artístic, etc.  
- Memòria de la trajectòria professional i de gestió de l'empresa. La memòria inclourà les activitats artístiques realitzades en l'exercici anterior, és a dir, en el període comprés entre novembre de 2013 i octubre de 2014, ambdós inclosos, especificant les produccions i les gires d'espectacles realitzades, tant dins com fora de la Comunitat Valenciana.  
  
- Informe sobre les contractacions artístiques i de tècnics realitzades en l'exercici anterior, és a dir, en el període comprés entre novembre de 2013 i octubre de 2014. L'acreditació d'estes es realitzarà per mitjà de l'aportació de les cotitzacions a la Seguretat Social realitzades per l'empresa en l'esmentat exercici (TC1, TC2 i, si és el cas, TC1/19) i, en cas de servicis prestats per artistes o tècnics autònoms, les factures abonades.  
b) Pressupostos detallats dels costos de la producció, que es presentaran necessàriament seguint el model de fitxa pressupostària disponible en la pàgina web www.culturartsgeneralitat.es i en les dependències de l'entitat convocant. Així mateix, indicaran els fons propis i altres subvencions o recursos amb els quals es finançarà l'activitat, a més de la subvenció sol·licitada. Així mateix, s'especificarà la partida destinada a contractacions artístiques, si és el cas, per dia de treball.  
  
c) En el cas de coproduccions s'aportaran a més:  
- Sol·licitud firmada per cada una de les empreses coproductores.  
- Documentació acreditativa de la identitat de cada coproductor, d'acord amb el que establixen les presents bases.  
- Contracte de coproducció.  
- Escrit firmat per tots els coproductors en què s'indiquen els gastos que assumix cada un i es designe un representant davant de l'Administració amb les dades bancàries per a l'abonament de la subvenció.  
  
Dènou. Criteris de valoració  
1. La valoració de les sol·licituds presentades es realitzarà basant-se en la informació esmentada en l'apartat anterior i d'acord amb els criteris següents:  
a) Projecte de producció per al període de novembre de 2014 a desembre de 2015. Fins a un màxim de 60 punts.  
Es valoraran els següents aspectes de manera desglossada:  
- Projecció i rellevància artística de la producció, fins a un màxim de 10 punts.  
- Contribució del projecte a la creació i foment de públics i gèneres escènics específics, fins a un màxim de 10 punts.  
- Nombre d'intèrprets, fins a un màxim de 10 punts.  
- Equip artístic, fins a un màxim de 10 punts.  
- Idioma de la producció en valencià, fins a un màxim de 10 punts.  
  
- Viabilitat econòmica del projecte tenint en compte: l'adequació a la previsió pressupostària presentada i al pla de finançament proposat, el percentatge d'autofinançament i l'equilibri entre ingressos i gastos, fins a un màxim de 10 punts.  
b) Trajectòria artística, professional i de gestió de l'empresa. Fins a un màxim de 20 punts.  
La trajectòria es valorarà amb el desglossament següent:  
- Contractacions artístiques i de tècnics realitzades en l'exercici anterior, fins a un màxim de 10 punts.  
?Trajectòria artística de l'empresa, fins a un màxim de 5 punts.  
- Antiguitat de l'empresa, fins a un màxim de 5 punts.  
c) Memòria d'activitats de l'exercici anterior, és a dir, del període comprés entre novembre de 2013 i octubre de 2014, ambdós inclosos. Fins a un màxim de 20 punts.  
La memòria es valorarà amb el desglossament següent:  
- Nombre de funcions realitzades a la Comunitat Valenciana, fins a 8 punts.  
- Nombre de funcions realitzades fora de la Comunitat Valenciana, fins a 8 punts.  
- Nombre de funcions realitzades a l'estranger, fins a 4 punts.  
2. La concessió d'estes ajudes requerirà l'obtenció d'un mínim de 50 punts; si no s'aconseguix esta puntuació, es desestimarà la sol·licitud d'ajuda.  
  
CAPÍTOL IV  
Ajudes a gires  
  
Vint. Finalitat de la concessió i activitat subvencionada  
1. Les ajudes a la gira d'empreses de teatre i circ tenen com a finalitat el suport a l'exhibició i distribució dels espectacles de teatre i circ en l'àmbit competencial de la Generalitat, amb la intenció de possibilitar a la ciutadania una oferta diversificada i de qualitat, i amb l'objectiu de facilitar la seua presentació i comercialització a Espanya i a l'estranger.  
  
2. L'activitat objecte de subvenció és el programa artístic realitzat per l'empresa en el període de novembre de 2014 a desembre de 2015, ambdós inclosos, consistent en la gira de fins a tres muntatges teatrals o circenses. La subvenció es destinarà a sufragar els gastos corrents generats per l'esmentada activitat inclosa en el projecte. Els espectacles proposats per a la gira hauran d'haver sigut estrenats després de l'1 de gener de 2012.  
- El projecte de gira per al subsector del teatre consistirà en la realització d'entre sis i trenta representacions fora de la Comunitat Valenciana i, complementàriament, entre cinc i quinze funcions a la Comunitat Valenciana. Per a poder justificar gastos de gira originats en les funcions realitzades a la Comunitat Valenciana, hauran d'haver tingut lloc en una mateixa sala de gestió aliena al sol·licitant i haver tingut una duració mínima d'una setmana o l'equivalent a cinc representacions successives; l'import justificable per este concepte serà de fins al 30 % de l'ajuda concedida.  
- El projecte de gira per al subsector del circ consistirà en la realització d'entre quatre i vint representacions fora de la Comunitat Valenciana i, complementàriament, entre quatre i dotze funcions a la Comunitat Valenciana. Per a poder justificar gastos de gira originats en les funcions realitzades a la Comunitat Valenciana, hauran d'haver tingut lloc en una mateixa sala de gestió aliena al sol·licitant i haver tingut una duració mínima d'una setmana o l'equivalent a quatre representacions successives; l'import justificable per este concepte serà de fins al 30 % de l'ajuda concedida.  
  
Vint-i-u. Beneficiaris i quantia màxima  
1. Podran sol·licitar esta subvenció tant empreses com persones físiques o jurídiques de teatre i circ estiguen legalment constituïdes. S'exceptua d'esta modalitat les associacions i entitats sense ànim de lucre.  
  
2. Dins dels límits establits en la base segona.2 per a esta modalitat d'ajudes, s'establix una dotació unitària màxima per beneficiari de 15.000 euros.  
  
Vint-i-dos. Documentació específica  
A més de la documentació establida per a les sol·licituds en la base quarta, a la sol·licitud d'esta modalitat de subvenció s'adjuntaran:  
  
a) Projecte detallat de l'activitat artística que s'haja d'escometre en el període de novembre de 2014 a desembre de 2015, ambdós inclosos, per a la qual se sol·licita la subvenció. A fi de facilitar-ne l'avaluació, es presentarà necessàriament un resum del projecte per a cada un dels espectacles proposats per a girar, seguint el model disponible en la pàgina web www.culturartsgeneralitat.es i en les dependències de l'entitat convocant, que inclourà:  
- Fitxa artística de l'espectacle i calendari de places i dates de les representacions, distribuïdes en tres apartats: gires a la Comunitat Valenciana, gires en altres comunitats autònomes i gires internacionals. Així mateix, el projecte detallarà els motius del dèficit en què s'incórrega i que justifica la subvenció sol·licitada, i contindrà, a més, el desglossament del caixet mitjà previst per una representació en l'oferta de distribució fora de la Comunitat Valenciana.  
- Memòria de la trajectòria professional i gestió de l'empresa. La memòria inclourà les activitats artístiques realitzades en l'exercici anterior, és a dir, en el període comprés entre novembre de 2013 i octubre de 2014, ambdós inclosos, i especificarà les produccions i les gires d'espectacles realitzades, tant dins com fora de la Comunitat Valenciana.  
  
- Informe sobre les contractacions artístiques i de tècnics realitzades en el període comprés entre novembre de 2013 i octubre de 2014. L'acreditació d'estes es realitzarà per mitjà de l'aportació de les cotitzacions a la Seguretat Social realitzades per l'empresa en l'esmentat exercici (TC1, TC2 i, si és el cas, TC1/19) i, en cas de servicis prestats per artistes o tècnics autònoms, les factures abonades.  
b) Pressupostos detallats dels costos de la gira, que es presentaran necessàriament seguint el model de fitxa pressupostària disponible en la pàgina web www.culturartsgeneralitat.es i en les dependències de l'entitat convocant, i s'omplirà una de diferent per a cada espectacle. Així mateix, indicaran els fons propis i altres subvencions o recursos amb els quals es finançarà l'activitat, a més de la subvenció sol·licitada.  
  
c) Quan l'obra no pertanga al domini públic, serà necessari acreditar que es compta amb l'autorització de la persona titular dels drets o del seu representant legal.  
  
Vint-i-tres. Criteris de valoració  
1. La valoració de les sol·licituds presentades es realitzarà basant-se en la informació esmentada en l'apartat anterior i d'acord amb els criteris següents:  
a) Projecte d'explotació i distribució per al període de novembre de 2014 a desembre de 2015. Fins a un màxim de 60 punts.  
  
Es valoraran els següents aspectes de manera desglossada:  
- Nombre de funcions previstes fora de la Comunitat Valenciana, fins a un màxim de 10 punts.  
- Nombre de funcions previstes a la Comunitat Valenciana, fins a un màxim de 5 punts.  
- Projecció i rellevància artística, fins a un màxim de 10 punts.  
- Contribució del projecte a la creació i foment de públics i gèneres escènics específics, fins a un màxim de 5 punts.  
- Nombre d'intèrprets, fins a un màxim de 10 punts.  
- Utilització del valencià, fins a un màxim de 10 punts.  
- Viabilitat econòmica del projecte tenint en compte: l'adequació a la previsió pressupostària presentada i al pla de finançament proposat, el percentatge d'autofinançament i l'equilibri entre ingressos i gastos, fins a un màxim de 10 punts.  
b) Trajectòria artística, professional i de gestió de l'empresa. Fins a un màxim de 20 punts.  
La trajectòria es valorarà amb el desglossament següent:  
- Contractacions artístiques i de tècnics realitzades en l'exercici anterior, fins a un màxim de 10 punts.  
- Trajectòria artística de l'empresa, fins a un màxim de 5 punts.  
- Antiguitat de l'empresa, fins a un màxim de 5 punts.  
c) Memòria d'activitats de l'exercici anterior, és a dir, del període comprés entre novembre de 2013 i octubre de 2014, ambdós inclosos. Fins a un màxim de 20 punts.  
La memòria es valorarà amb el desglossament següent:  
- Nombre de funcions realitzades a la Comunitat Valenciana, fins a 8 punts.  
- Nombre de funcions realitzades fora de la Comunitat Valenciana, fins a 8 punts.  
- Nombre de funcions realitzades a l'estranger, fins a 4 punts.  
2. Per a la concessió d'estes ajudes es requerirà l'obtenció d'un mínim de 50 punts; si no s'aconseguix esta puntuació, es desestimarà la sol·licitud d'ajuda.  
  
CAPÍTOL V  
Ajudes a projectes emergents de producció d'un muntatge concret  
  
Vint-i-quatre. Finalitat de la concessió i activitat subvencionada  
1. Les ajudes a projectes emergents de producció escènica tenen com a finalitat possibilitar la creació de produccions de teatre i circ a companyies professionals de recent creació, així com a professionals que, sense disposar d'una estructura empresarial estable i amb activitat continuada, decidixen posar en marxa de forma puntual un projecte de producció. Es considera que una companyia és de recent creació quan té una constitució i activitat professional inferior a tres anys i un màxim de tres muntatges professionals estrenats.  
2. L'activitat objecte de subvenció és la producció teatral i circense realitzada en el període de novembre de 2014 a desembre de 2015, ambdós inclosos, i les ajudes es destinaran a sufragar els gastos corrents generats per l'esmentada activitat inclosa en el projecte. L'estrena de la producció haurà de realitzar-se en l'exercici 2015.  
  
Vint-i-cinc. Beneficiaris i quantia d'estes ajudes   
1. Podran sol·licitar estes ajudes les persones físiques o jurídiques que es troben en la situació que fonamente la concessió de la subvenció i que no hagen rebut anteriorment cap ajuda de l'ens públic CulturArts, denominat anteriorment TGV, ni de la Conselleria d'Educació, Cultura i Esport, per a la producció, projectes biennals o gires, i que realitzen l'activitat subvencionada en l'àmbit competencial de la Generalitat.  
  
2. Dins dels límits establits en la base segona.2 per a esta modalitat d'ajudes, s'establix una dotació unitària màxima per beneficiari de 10.000 euros.  
  
Vint-i-sis. Documentació específica  
A més de la documentació establida per a les sol·licituds en la base quarta, a la sol·licitud d'esta modalitat d'ajuda s'adjuntaran:  
a) Projecte detallat de la producció que es proposa realitzar en el període de novembre de 2014 a desembre de 2015, ambdós inclosos, per a la qual se sol·licita la subvenció. A fi de facilitar-ne l'avaluació, es presentarà necessàriament un resum del projecte seguint el model disponible en la pàgina web www.culturartsgeneralitat.es i en les dependències de l'entitat convocant, i amb l'especificació dels possibles intèrprets, el lloc i la data prevista d'estrena, els equips de personal tècnic i artístic, etc.  
b) Pressupost detallat dels costos de la producció, que es presentarà necessàriament seguint el model de fitxa pressupostària disponible en la pàgina web www.culturartsgeneralitat.es i en les dependències de l'entitat convocant. Així mateix, s'hi indicaran els fons propis i altres subvencions o recursos amb què es finançarà la producció, a més de la subvenció sol·licitada.  
c) Currículum dels components de la companyia.  
d) Si la companyia va tindre activitat professional en l'exercici anterior, s'adjuntarà una memòria de les activitats realitzades.  
  
Vint-i-set. Criteris de valoració  
1. La valoració de les sol·licituds presentades es realitzarà basant-se en la informació esmentada en l'apartat anterior i d'acord amb els criteris següents:  
a) Projecte de producció per al període de novembre de 2014 a desembre de 2015, ambdós inclosos. Fins a un màxim de 70 punts.  
Dins de la valoració del projecte es realitzarà el desglossament següent:  
- Interés artístic, grau d'innovació i el risc artístic del projecte, fins a un màxim de 20 punts.  
- Contribució del projecte a la creació i foment de públics, fins a un màxim de 10 punts.  
- Equip artístic, fins a un màxim de 10 punts.  
- Nombre d'intèrprets. Fins a un màxim de 10 punts.  
- Idioma de l'espectacle en valencià i utilització del valencià en la producció, documentació, promoció, publicitat, distribució, etc., fins a un màxim de 10 punts.  
- Viabilitat econòmica del projecte tenint en compte la seua adequació a la previsió pressupostària presentada i al pla de finançament proposat, el percentatge d'autofinançament i l'equilibri entre ingressos i gastos. Fins a un màxim de 10 punts.  
b) Trajectòria artística: currículum dels components i, si és el cas, de la memòria d'activitats de la companyia en el període comprés entre novembre de 2013 i octubre de 2014, ambdós inclosos, fins a un màxim de 30 punts.  
2. La concessió d'estes ajudes requerirà l'obtenció d'un mínim de 50 punts; si no s'aconseguix esta puntuació, es desestimarà la sol·licitud de subvenció.  
  
CAPÍTOL VI  
Ajudes a la programació en sales d'exhibició  
  
Vint-i-huit. Finalitat de l'ajuda i activitat subvencionada  
1. Les presents ajudes tenen com a finalitat incrementar la quantitat i qualitat de la programació regular i estable d'espectacles de teatre, dansa i circ en sales d'exhibició a fi que la ciutadania puga disfrutar d'una oferta diversificada i de qualitat.  
2. L'activitat objecte de subvenció són els caixets o imports abonats a les companyies professionals amb motiu de la seua contractació per a l'exhibició en la sala en el període de novembre de 2014 a desembre de 2015, ambdós inclosos. La justificació d'esta modalitat es realitzarà atenent els criteris següents:  
- Podran justificar-se costos indirectes derivats de l'exhibició en un percentatge no superior al 40 % d'esta.  
- Es justificarà, almenys, un 60 % de l'import de la subvenció en caixets o imports abonats a les companyies programades, dels quals un mínim del 75 % correspondrà a companyies valencianes i un màxim del 25 % a no valencianes. Del 75 % corresponent a companyies valencianes, es podrà justificar fins a la quarta part d'eixe percentatge en gastos de produccions o coproduccions pròpies de la sala.  
3. Als efectes d'esta convocatòria, es consideren companyies valencianes aquelles la seu social de les quals radique a la Comunitat Valenciana.  
  
Vint-i-nou. Beneficiaris i quantia màxima de les ajudes  
1. Només podran sol·licitar estes ajudes empreses privades gestores de sales d'exhibició escènica que realitzen l'activitat subvencionada en l'àmbit competencial de la Generalitat.  
2. Dins dels límits establits en la base segona.2 per a esta modalitat d'ajudes, s'establix una dotació unitària màxima de 50.000 euros.  
  
  
Trenta. Requisits  
S'establix com a requisit indispensable disposar de la preceptiva llicència d'obertura exigida per la normativa que s'aplique per a l'exercici de l'activitat o haver iniciat els tràmits per a sol·licitar-la.  
  
Trenta-u. Documentació específica  
A més de la documentació establida per a les sol·licituds en la base quarta, a la sol·licitud d'esta modalitat d'ajuda s'adjuntaran:  
a) Original o còpia compulsada de la llicència d'obertura per a l'exercici de l'activitat subvencionada o acreditació de la tramitació de la sol·licitud.  
b) Modalitat preventiva adoptada, pla de prevenció de riscos laborals, avaluació de riscos i planificació de l'activitat preventiva.  
  
c) Pla d'emergència elaborat pel tècnic competent, segons les normes d'autoprotecció en vigor.  
d) S'adjuntaran plànols de la sala i les seues dependències (en format DINA 4 i a escala). Igualment, s'especificarà l'aforament de la sala, la seua antiguitat com a espai d'exhibició, la seua adequació i accessibilitat, i si l'espai compta amb una companyia estable o resident.  
e) Projecte detallat de l'activitat que es proposa realitzar en el període de novembre de 2014 a desembre de 2015, ambdós inclosos, per a la qual se sol·licita la subvenció. A fi de facilitar-ne l'avaluació, es presentarà necessàriament un resum del projecte seguint el model disponible en la pàgina web www.culturartsgeneralitat.es i en les dependències de l'entitat convocant, que inclourà:  
- Una relació ordenada de les actuacions programades i realitzades durant l'exercici anterior, és a dir, del període comprés entre novembre de 2013 i octubre de 2014, ambdós inclosos, en què s'indiquen la data d'inici de l'exhibició de cada espectacle, els caixets o imports abonats a les companyies, la comunitat autònoma o país de procedència de les companyies, les funcions programades en valencià, així com els resultats obtinguts (recaptació i públic assistent). S'haurà d'aportar documentació que acredite la liquidació de taquilla efectivament realitzada.  
  
- La programació prevista per al període de novembre de 2014 a desembre de 2015, ambdós inclosos, en què s'indiquen el nombre d'espectacles i funcions, la comunitat autònoma o país de procedència de les companyies programades i el sistema de contractació preestablit (caixet, percentatge de taquilla o qualsevol altre model mixt).  
- El detall de la plantilla fixa de l'empresa (personal de gestió i administració de la sala) i la relació de dies cotitzats pels seus treballadors a la Seguretat Social del període comprés entre novembre de 2013 i octubre de 2014, ambdós inclosos. L'acreditació d'estes es realitzarà per mitjà de l'aportació de les cotitzacions a la Seguretat Social realitzades per l'empresa en l'esmentat exercici (TC1 i TC2).  
f) Pressupost detallat d'ingressos i gastos per al període de novembre de 2014 a desembre de 2015, ambdós inclosos, que es presentarà necessàriament seguint el model de fitxa pressupostària disponible en la pàgina web www.culturartsgeneralitat.es i en les dependències de l'entitat convocant. S'hi especificarà, desglossat en companyies valencianes, no valencianes i produccions pròpies, el cost que cal abonar a les companyies programades segons el contracte (caixet, percentatge de taquilla o qualsevol altre model mixt).  
g) Qualsevol altra documentació que resulte necessària per a acreditar els requisits establits en la base anterior.  
  
Trenta-dos. Criteris de valoració  
1. La valoració de les sol·licituds presentades es realitzarà, basant-se en la informació establida en la base anterior, d'acord amb els criteris següents:  
a) Projecte d'explotació i programació per al període de novembre de 2014 a desembre de 2015, ambdós inclosos. La valoració d'este apartat es farà fins a un màxim de 60 punts, amb el desglossament següent:  
  
- El nombre de funcions programades de companyies professionals, fins a un màxim de 10 punts.  
- El nombre de funcions programades de companyies professionals radicades a la Comunitat Valenciana, fins a un màxim de 5 punts.  
- El nombre de funcions en valencià, fins a un màxim de 10 punts.  
  
- El percentatge de funcions destinades específicament al públic familiar i juvenil i gèneres escènics específics, dins de la creació i foment de públics, fins a un màxim de 5 punts.  
- La programació de noves creacions d'autors contemporanis, de recuperació del patrimoni escènic valencià, i la inclusió d'espectacles de teatre, circ i dansa, fins a un màxim de 10 punts.  
- La coherència artística i interés cultural i social, implicació d'altres entitats en la gestió de la programació, fins a un màxim de 10 punts.  
  
- La viabilitat econòmica del projecte tenint en compte l'adequació al preu de mercat dels caixets pactats amb les companyies contractades, la seua adequació a la previsió pressupostària presentada i al pla de finançament proposat, el percentatge d'autofinançament i l'equilibri entre ingressos i gastos, fins a un màxim de 10 punts.  
b) Les característiques de la temporada d'exhibició realitzada durant l'exercici anterior, és a dir, del període comprés entre novembre de 2013 i octubre de 2014, ambdós inclosos. La valoració d'este apartat, fins a un màxim de 30 punts, es realitzarà amb el desglossament següent:  
  
- Nombre de funcions de companyies professionals representades en la sala, fins a 10 punts.  
- Nombre de funcions de companyies professionals representades en valencià, fins a 10 punts.  
- Import total abonat en concepte de cost d'exhibició a companyies professionals valencianes, fins a 5 punts.  
- Repercussió i foment de l'ocupació de professionals valencians: plantilla de personal de gestió i administració de la sala, fins a 5 punts.  
  
c) Les característiques de la sala. La valoració d'este apartat es farà fins a un màxim de 10 punts, amb el desglossament següent:  
- Percentatge d'ocupació i incidència en el públic, fins a 5 punts.  
- Actualització de permisos administratius, adequació a les noves tecnologies, accessibilitat de persones amb discapacitat, fins a un màxim de 5 punts.  
En tot cas, es tindrà en compte la contribució de la sala a la dinamització de les companyies i al foment d'ocupació de professionals del sector en l'àmbit competencial de la Generalitat, a la incidència en el públic, així com a la potenciació de nous llenguatges escènics.  
2. La concessió d'estes ajudes requerirà l'obtenció d'un mínim de 50 punts; si no s'aconseguix esta puntuació, es desestimarà la sol·licitud d'ajuda.  
  
CAPÍTOL VII  
Ajudes a entitats sense ànim de lucre  
  
Trenta-tres. Finalitat d'estes ajudes i activitat subvencionada  
1. La present modalitat d'ajudes té com a finalitat potenciar les activitats de teatre i circ que realitzen les associacions i entitats sense ànim de lucre, especialment les federacions o agrupacions, que es troben implantades en l'àmbit competencial de la Generalitat i que contribuïxen a promocionar, difondre i consolidar el teatre i el circ, especialment el de caràcter professional.  
2. L'objecte de subvenció són les activitats exercides per les associacions i entitats sense ànim de lucre durant el període de novembre de 2014 a desembre de 2015, ambdós inclosos, i que incidixen en els sectors del teatre i circ professionals. La subvenció es destinarà a sufragar els gastos corrents generats per les esmentades activitats incloses en el projecte.  
  
Trenta-quatre. Beneficiaris i quantia màxima d'estes ajudes  
1. Associacions i entitats culturals sense ànim de lucre que realitzen activitats de teatre i circ en l'àmbit competencial de la Generalitat i que incidisquen en el sector professional.  
2. Dins dels límits establits en la base segona.2 per a esta modalitat d'ajudes, s'establix una dotació unitària màxima de 10.000 euros.  
  
  
Trenta-cinc. Documentació específica  
A més de la documentació establida per a les sol·licituds en la base quarta, a la sol·licitud d'esta modalitat d'ajuda s'adjuntaran:  
a) Projecte detallat de les activitats que es proposen realitzar en el període de novembre de 2014 a desembre de 2015, ambdós inclosos, per a les quals se sol·licita la subvenció. A fi de facilitar-ne l'avaluació, es presentarà necessàriament un resum del projecte seguint el model disponible en la pàgina web www.culturartsgeneralitat.es i en les dependències de l'entitat convocant, en què s'indicaran:  
- Calendari de les activitats que s'han de fer i mitjans materials, humans i tècnics de què es disposa per a realitzar-les.  
- Objectius i destinataris de les activitats.  
- Nombre de socis i la seua procedència.  
b) Pressupost detallat de gastos del projecte, que es presentarà necessàriament seguint el model de fitxa pressupostària disponible en la pàgina web www.culturartsgeneralitat.es i en les dependències de l'entitat convocant, i d'altres subvencions, recursos o ingressos amb els quals es finançarà l'activitat. S'hi especificarà l'import de les quotes dels socis.  
c) Memòria de l'activitat exercida per l'associació o entitat durant l'exercici anterior, és a dir, del període comprés entre novembre de 2013 i octubre de 2014, ambdós inclosos.  
  
Trenta-sis. Criteris de valoració  
1. La valoració de les sol·licituds presentades es realitzarà d'acord amb els criteris següents:  
a) Projecte de contingut i programació de les activitats que s'han de realitzar en el període de novembre de 2014 a desembre de 2015, ambdós inclosos. Fins a un màxim de 60 punts, amb el desglossament següent:  
- Interés i projecció de les activitats, fins a un màxim de 10 punts.  
  
- Quantitat i qualitat de les activitats que el formen, fins a un màxim de 10 punts.  
- Incidència en el foment de l'ocupació dels professionals del sector, fins a un màxim de 10 punts.  
- Incidència i influència territorial: local, comarcal, autonòmica o estatal, fins a un màxim de 10 punts.  
- Presència del valencià en el projecte presentat i en la seua execució, fins a un màxim de 10 punts.  
- Viabilitat econòmica del projecte tenint en compte la seua adequació a la previsió pressupostària presentada i al pla de finançament proposat, el percentatge d'autofinançament i l'equilibri entre ingressos i gastos, fins a un màxim de 10 punts.  
b) Memòria de l'exercici anterior de l'associació o entitat, és a dir, del període comprés entre novembre de 2013 i octubre de 2014, ambdós inclosos, i resultats obtinguts en la gestió dels seus projectes. Fins a un màxim de 30 punts, amb el desglossament següent:  
- Convocatòries i actes públics, publicacions, assemblees de socis, fins a un màxim de 10 punts.  
- Antiguitat de l'entitat, fins a un màxim de 10 punts.  
- Presència del valencià en l'execució de les activitats, fins a 10 punts.  
c) Repercussió del projecte sobre el teixit associatiu: autors, directors, actors, companyies, espais d'exhibició, etc. de la Comunitat Valenciana. Fins a un màxim de 10 punts.  
2. La concessió d'estes ajudes requerirà l'obtenció d'un mínim de 50 punts; si no s'aconseguix esta puntuació, es desestimarà la sol·licitud d'ajuda.  
  
CAPÍTOL VIII  
Ajudes a la formació, investigació i edició  
  
Trenta-set. Finalitat i activitat subvencionada  
1. Les presents ajudes tenen com a finalitat potenciar el reciclatge, la formació i la investigació dels professionals del teatre i el circ que realitzen la seua activitat en l'àmbit competencial de la Generalitat, així com possibilitar l'edició i la difusió general de les arts escèniques (treballs d'investigació, literatura dramàtica, revistes d'arts escèniques, etc.).  
2. L'activitat objecte de subvenció és la formació, el projecte d'investigació o l'edició i difusió en paper o digital realitzats en el període de novembre de 2014 a desembre de 2015, ambdós inclosos, i la subvenció es destinarà a sufragar els gastos corrents generats per l'esmentada activitat inclosa en el projecte.  
  
Trenta-huit. Beneficiaris i quantia màxima  
1. Persones físiques que desitgen desenrotllar activitats de reciclatge, formació especialitzada o investigació en els sectors del teatre o el circ, així com d'edició i difusió general de les arts escèniques, en l'àmbit competencial de la Generalitat. En el cas d'ajudes a l'edició i difusió de les arts escèniques, podran ser també beneficiàries, les persones jurídiques que realitzen l'activitat subvencionada en l'àmbit competencial de la Generalitat.  
2. Dins dels límits establits en la base segona.2 per a esta modalitat d'ajudes, s'establix una dotació unitària màxima per beneficiari de 2.500 euros.  
  
Trenta-nou. Documentació específica  
A més de la documentació establida per a les sol·licituds en la base quarta, a la sol·licitud d'esta modalitat de subvenció s'adjuntaran:  
a) En el cas de sol·licitud d'una ajuda per a assistència a cursos de formació o reciclatge, congressos o jornades:  
- Memòria explicativa del programa de treball que s'ha de desenrotllar per al qual se sol·licita la subvenció. A fi de facilitar-ne l'avaluació, es presentarà necessàriament un resum del projecte seguint el model disponible en la pàgina web www.culturartsgeneralitat.es i en les dependències de l'entitat convocant, el qual inclourà:  
- Cost de matrícula i, si és el cas, gastos addicionals de desplaçament i hostalatge.  
- Currículum professional del peticionari.  
- Lloc, data i duració de l'acció formativa.  
- Publicitat en els mitjans de comunicació i fullets editats del curs.  
  
b) En el cas de sol·licitud d'una ajuda per a la realització de projectes d'investigació:  
- Memòria explicativa del projecte per al qual se sol·licita la subvenció. A fi de facilitar-ne l'avaluació, es presentarà necessàriament un resum del projecte seguint el model disponible en la pàgina web www.culturartsgeneralitat.es i en les dependències de l'entitat convocant, el qual inclourà:  
- Currículum professional de les persones que participen en el projecte.  
- Especificació, si és el cas, de les entitats o organismes que col·laboren en el projecte.  
c) En el cas de sol·licitud d'una ajuda per a l'edició i difusió:  
- Projecte d'edició i difusió per al qual se sol·licita la subvenció. A fi de facilitar-ne l'avaluació, es presentarà necessàriament un resum del projecte seguint el model disponible en la pàgina web www.culturartsgeneralitat.es i en les dependències de l'entitat convocant, el qual inclourà:  
- Objectius, continguts, nombre d'exemplars, periodicitat de la publicació, pla de distribució, pressupost de realització i terminis d'execució.  
- Currículum professional de les persones que participen en el projecte.  
- Especificació, si és el cas, de les entitats o organismes que col·laboren en el projecte.  
  
Quaranta. Criteris de valoració  
1. La valoració de les sol·licituds presentades es realitzarà d'acord amb els criteris següents:  
a) Contingut de l'acció formativa, projecte d'investigació, o projecte d'edició presentat. Fins a un màxim de 60 punts, amb el desglossament següent:  
- Interés i projecció de l'acció formativa o del projecte d'investigació o edició, fins a un màxim de 10 punts.  
- Qualitat de l'acció formativa o del projecte d'investigació o edició, fins a un màxim de 10 punts.  
- Incidència del projecte en el foment de l'ocupació del sol·licitant o dels professionals del sector, fins a un màxim de 10 punts.  
- Desenrotllament del projecte en un altre país o en un altre idioma diferent del castellà o valencià, fins a un màxim de 10 punts.  
- Presència del valencià en l'acció formativa, el projecte d'investigació o l'edició, fins a un màxim de 10 punts.  
- Viabilitat econòmica del projecte tenint en compte la seua adequació a la previsió pressupostària presentada i al pla de finançament proposat, el percentatge d'autofinançament i l'equilibri entre ingressos i gastos, fins a un màxim de 10 punts.  
b) Currículum dels sol·licitants, fins a un màxim de 20 punts.  
c) Es valorarà el fet que les activitats o projectes que es presenten estiguen avalats per entitats o organismes que habitualment realitzen programes de formació o investigació, especialment si és en els sectors del teatre i el circ, o en cas d'edició, que col·laboren altres entitats o organismes en el projecte, fins a un màxim de 20 punts.  
  
2. La concessió d'estes ajudes requerirà l'obtenció d'un mínim de 50 punts; si no s'aconseguix esta puntuació, es desestimarà la sol·licitud de subvenció.  
  
Quaranta-u. Obligacions particulars dels beneficiaris  
En el cas de projectes d'investigació, els beneficiaris estan obligats a presentar una còpia dels treballs realitzats a CulturArts Generalitat, atés que la finalitat de la subvenció es dirigix a fomentar una activitat d'utilitat pública o d'interés social.  
En el cas d'ajudes a l'edició i difusió de les arts escèniques, els beneficiaris estan obligats a presentar un exemplar del que s'ha editat a CulturArts Generalitat, atés que la finalitat de la subvenció es dirigix a fomentar una activitat d'utilitat pública o d'interés social.  
La presentació de la còpia dels treballs d'investigació realitzats o de l'exemplar del que s'ha editat, si és el cas, no implica que l'Administració no haja de tornar-los als seus propietaris, llevat que aquella puga justificar que l'entrega és inherent a la finalitat de la subvenció; tot això sense perjuí de la cessió voluntària per part dels propietaris.  
CAPÍTOL IX  
Ajudes per a la realització de festivals i mostres de teatre i circ  
  
Quaranta-dos. Finalitat de la concessió  
La present modalitat d'ajudes té com a finalitat incrementar qualitativament i quantitativament la realització de festivals i mostres escèniques, a fi d'aconseguir una major projecció, presència i difusió de les arts escèniques a la Comunitat Valenciana, en el període de novembre de 2014 a desembre de 2015, ambdós inclosos.  
  
Quaranta-tres. Beneficiaris, requisits i quantia màxima d'estes ajudes  
1. Podran sol·licitar esta modalitat d'ajuda els municipis i altres entitats locals, així com els seus organismes autònoms, i les entitats, empreses i associacions que organitzen i realitzen festivals i mostres escèniques en l'àmbit competencial de la Generalitat, i que disposen d'estructura i capacitat de gestió suficients per a realitzar l'activitat objecte de subvenció.  
2. Dins dels límits establits en la base segona.2 per a esta modalitat d'ajudes, s'establix una dotació unitària màxima de 30.000 euros.  
  
  
Quaranta-quatre. Documentació específica  
A més de la documentació establida per a les sol·licituds en la base quarta, a la sol·licitud d'esta modalitat d'ajuda s'adjuntaran:  
a) Memòria del festival, mostra o activitat dels últims tres anys, o des del seu inici en cas que la seua trajectòria siga inferior al dit període.  
  
b) Projecte que es proposa realitzar per al qual se sol·licita la subvenció. A fi de facilitar-ne l'avaluació, es presentarà necessàriament un resum del projecte seguint el model disponible en la pàgina web www.culturartsgeneralitat.es i en les dependències de l'entitat convocant, en què s'indicaran:  
- Objectius i destinataris de l'activitat.  
- Programació prevista del festival, mostra o activitat, i lloc i data de realització.  
- Mitjans materials, humans i tècnics de què es disposa per a la realització de l'activitat.  
c) Pressupost detallat de gastos, ingressos i dèficit previst, que es presentarà necessàriament seguint el model de fitxa pressupostària disponible en la pàgina web www.culturartsgeneralitat.es i en les dependències de l'entitat convocant.  
  
Quaranta-cinc. Criteris de valoració  
1. La valoració de les sol·licituds presentades es realitzarà d'acord amb els criteris següents:  
a) Projecte de contingut i programació del festival o mostra. Fins a un màxim de 70 punts, amb el desglossament següent:  
- L'interés i projecció de les activitats, fins a un màxim de 10 punts.  
  
- La quantitat i qualitat de la programació, fins a un màxim de 10 punts.  
- La contribució del projecte a la creació i foment de públics, i gèneres escènics específics, fins a un màxim de 10 punts.  
- La incidència en el foment d'ocupació de professionals del sector, fins a un màxim de 10 punts.  
- La repercussió, acceptació social, presència de professionals, assistència de públic, fins a un màxim de10 punts.  
- Presència del valencià en el projecte presentat i en la seua execució, fins a un màxim de 10 punts.  
- Viabilitat econòmica del projecte tenint en compte la seua adequació a la previsió pressupostària presentada i al pla de finançament proposat, el percentatge d'autofinançament i l'equilibri entre ingressos i gastos, fins a un màxim de 10 punts.  
b) Trajectòria artística, memòria d'activitats i de gestió del festival o mostra en l'exercici anterior, és a dir, del període comprés entre novembre de 2013 i octubre de 2014, ambdós inclosos. Fins a un màxim de 30 punts, amb el desglossament següent:  
- Nombre de funcions de companyies valencianes, fins a 5 punts.  
- Nombre de funcions de companyies procedents d'altres territoris de l'estat espanyol, fins a 5 punts.  
- Nombre de funcions de companyies internacionals, fins a 5 punts.  
- Especialització del programa, fins a 5 punts.  
- Presència del valencià en l'execució de les activitats, fins a 5 punts.  
- Antiguitat i regularitat de la convocatòria, fins a 5 punts.  
2. La concessió d'estes ajudes requerirà l'obtenció d'un mínim de 50 punts; si no s'aconseguix esta puntuació, es desestimarà la sol·licitud d'ajuda.